3. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 653 της 26 Αυγ./10 Σεπτ. 1976 (ΦΕΚ Α΄  241) Περί ιδρύσεως Ιατρικής Σχολής εις το Πανεπιστήμιον Κρήτης. Έχοντες υπ’ όψει: 1)Τας διατάξεις των άρθρων α)7 (παρ. 1 και 5) του Ν.Δ. 87/1973 «περί ιδρύσεως Πανεπιστημίων εις Θράκην και εις Κρήτην», ως ετροποποιήθη δια του άρθρου 3 του Ν.Δ. 114/1974, β)2, 3 και 5 του Ν.Δ. 216/1974 «περί συστάσεως Υπουργείου Προεδρίας Κυβερνήσεως», 2)την γνώμην της Επιτροπής Προσωρινής Διοικήσεως και Οικονομικής Διαχειρίσεως του Πανεπιστημίου Κρήτης (συνεδρία 23.7.1975) και 3)την υπ’ αριθ. 465/1976 γνωμοδότησιν του Συμβουλίου της Επικρατείας, προτάσει των Ημετέρων Υπουργών Προεδρίας Κυβερνήσεως, Οικονομικών και Εθνικής Παιδείας και Θρησκευμάτων, απεφασίσαμεν και διατάσσομεν: Άρθρον 1. 1.Ιδρύεται εις το Πανεπιστήμιον Κρήτης Ιατρική Σχολή, έχουσα ως έδραν την πόλιν του Ηρακλείου. Η φοίτησις εις την Σχολήν ταύτην είναι εξαετής. 2.Εις την δια της παραγράφου 1 του παρόντος ιδρυομένην Ιατρικήν Σχολήν θα λειτουργήση το Α΄ έτος σπουδών, τα δε υπόλοιπα έτη σπουδών ανά έν κατά τα επόμενα Ακαδημαϊκά έτη, μέχρι συμπληρώσεως του εξαετούς κύκλου. 3.Ο αριθμός εισακτέων εις την ανωτέρω Σχολήν ορίζεται κεχωρισμένως κατά τας περί καθορισμού αριθμού εισακτέων εις τα Ανώτατα Εκπαιδευτικά Ιδρύματα ισχυούσας διατάξεις. Άρθρον 2. Υπό της δια του άρθρου 1 του παρόντος ιδρυομένης Σχολής χορηγείται πτυχίον Ιατρικής. Εις τον επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Προεδρικού Διατάγματος. 